Криштиану Роналду яна жинсий зўравонликда айбланмоқда - Daryo\n22:20, 06.10.2020 192089\n«Ювентус» ҳужумчиси Криштиану Роналду яна жинсий зўравонликда айбланмоқда. Америкалик модель Кетрин Майорга яна бир бор португалиялик футболчини жавобгарликка тортишни истамоқда, дея хабар қилмоқда The Sun.\nМайорга 2018 йилда ҳам Роналдуга нисбатан айблов билан чиққанди. Аёл 2009 йили Лас-Вегасда футболчи томонидан зўравонликка учрагани ҳақида маълум қилганди. Кейинчалик Майорга ҳужумчи билан ўртасидаги бўлган воқеаларни ҳеч кимга ошкор қилмаслик учун 350 минг евро олгани маълум бўлганди. Ҳозирда Майорга илк келишув шартларини қабул қилиш вақтида руҳий ҳолати одатий бўлмаганини иддао қилмоқда.\nЛас-Вегас суди Майорганинг Роналдуга нисбатан айбловини декабрь ойида кўриб чиқади. Агар аёл ҳақиқатда руҳий ҳолати барқарор бўлмаганини исботлай олса, у ҳолда Роналду судда гувоҳлик беришига тўғри келади.\n2019 йилнинг ёзида полиция далилий ашё ва гувоҳларнинг етарли эмаслиги сабаб Роналдуни жавобгарликка тортмаган эди. Роналдунинг ўзи эса барча айбловларни инкор этган ва уни сохта маълумотлар деб атаганди.\n22:29, 21.09.2020 90989\n14:01, 20.09.2020 68843\n23:57, 05.10.2020 99637\n23:45, 17.05.2021 16949\n23:38, 17.05.2021 11295\n23:33, 17.05.2021 5521\n20:19, 16.05.2021 127418\n19:14, 16.05.2021 96457\n22:28, 16.05.2021 92854\n22:36, 16.05.2021 87490


Нарзулло Ботиров. Ҳаётнинг бир оқшоми (ҳикоя) | www.ziyouz.uz\nБош саҳифа Ўзбек насри онлайн антологиясиНарзулло Ботиров (1947)Нарзулло Ботиров. Ҳаётнинг бир оқшоми (ҳикоя)\nМинг тўққиз юз саксон учинчи йил. Август адоқлаган кунлар. Ҳаво тафти баланд. Кеч кирган бўлса ҳам атрофда ғир этган шабада йўқ. Осмонда ҳилол, хирагина битта юлдуз пирпираб турибди. Ҳали талабалар ёзги таътилдан қайтишмаган. Ўқишга бу йил кирганлар эса танловдан ўтиб, уйларига кетишган. Шунинг учун бўлса керак, талабалар шаҳарчасида одам сийрак. Ётоқхоналар атрофида онда-сонда бир-иккита ёшлар учраб туради. Гавжум шаҳарча қаёққадир кўчиб кетгандек.\nФаррух автобусдан тушдию, университет ётоқхонаси томон юриб кетди. У ҳозир қишлоқдоши Гулнозани кузатиб қўйиши керак. У Фаррух ўқийдиган университет талабаси бўлди.\nФаррух мактабда ўзларидан уч синф пастда ўқийдиган Гулнозага бошқача кўз билан қарар, уни ёқтирарди. Лекин кўнглидаги гапни қизга айтолмай юрди. Қулай фурсат келишини пойлади. Мана, эндигина ўша фурсат етиб келди. Бугун Гулнозани поездга кузатаётганида, унга кўнглини очиб, орзу-ниятларини айтади.\nФаррух шоша-пиша соатига қаради. Поезд жўнашига ҳали бир соат бор. Унгача Баҳромдан зарур китобни олишга улгуради. Ҳозир у ҳужрасида бўлса керак. Йигит ётоқхона биносига кирди. Илдам одимлар билан зиналардан кўтарилди, узун, тор йўлак бўйлаб юрди.\n– Ёрдам беринг.\nНогоҳ қулоғига чалинган сасдан Фаррух сергак тортди. У ён-бу ёнига қаради. Йўлакда ҳеч ким йўқ. Икки томондаги хоналарнинг эшиклари берк. Қиз боланинг йиғламсираган овози тағин эшитилгандек бўлди.\n– Ёрдам беринг! Ким бор?\nТовуш шундоққина биқинидаги эшик ортидан эшитилди.\n– Ким бу? Нима гап? – деб сўради Фаррух яқин бориб.\n– Жон ака, менга ёрдам беринг! – яна овоз келди ичкаридан, – Эшик қулфланиб қолди. Очолмаяпман.\nФаррух эшик олдида тўхтади. Ичкаридан қиз боланинг эшик қулфини калит билан бураётгани эшитилди. Қиз эшикни урар ва ўзича қарғанарди.\n– Қулф бўлмай қуриб кетгур. Очилсанг ўласанми? Самолётга ҳам кеч қолиб кетдим. Калит ўлгур нуқул айланиб кетаяпти.\n– Қандай қилиб бу хонага кириб қолдингиз? Нега энди чиқолмай ўтирибсиз? – шошилиб сўради Фаррух.\n– Кеча акамнинг олдига келгандим. Улар мени бугун кечқурун самолётга чиқариб қўйишлари керак эди.\n– Кеча акангизнинг олдига келган бўлсангиз, бугун бу хонада нима қилиб қулфланиб ўтирибсиз? Нега акангиз сизни самолётга чиқармасдан уйга қамаб кетди? – ҳайрон бўлиб сўради Фаррух.\n– Эрталаб хона калитини менга ташлаб ўртоқлари билан тоққа кетиб қолдилар. Мен Наманганга қайтишим керак. Бир соатдан сўнг самолёт учади.Эшикни очолмай куни билан шу ерда қамалиб ўтирипман. Қанча ҳаракат қилсам ҳам қулф ўлгур ҳеч ҳам очилмаяпти, – куйиниб, йиғламсираб гапирди қиз.\n– Акангиз қандай одам ўзи? Синглисини кузатмасдан, кайф-сафо қилгани тоққа кетса.\n– Акам кайф-сафо қилгани кетмадилар. Улар геология факультетида ўқийдилар. Кеча ёзги амалиёт бошланибди. Амалиётни тоғда ўтказишар экан. Ноилож кетдилар.\n– Айб ўзингизда экан. Энди қамалиб ўтираверинг, – деди сал зарда билан Фаррух.\n– Вай ўлай, энди нима қиламан? Жон ака, кетманг! Хонадан чиқишимга ёрдам қилинг!\nИчкаридан қизнинг бурнини тез-тез тортиб, йиғлаётгани эшитилди.\n– Қўрқманг, сизни бу аҳволда ташлаб кетмайман, – деди Фаррух қизга раҳми келиб. – Кап-катта қиз, яна самолётда учадиган киши ҳам йиғлайдими? Қўйинг, хафа бўлманг. Икковлашиб бир амаллаб эшикни очамиз, бўлмаса синдирамиз.\n– Соатингиз неча бўлди? – ичкаридан сўради қиз.\nФаррух «уф» тортиб соатига қаради. Соат саккиз-га яқинлашаётган эди. Гулнозанинг поезди жўнашига ҳам кам вақт қолаяпти. У эса нотаниш қиз билан овора.\n– Вай, соат аллақачон саккиз бўлиб қолдими? Самолётдан ҳам қолиб кетаманми? – деди қиз эшикни жаҳл билан итариб, калитни бураркан. Калит эса унинг устидан кулгандек шарақ-шуруқ этиб айланар, қулф эса очилмасди. Фаррух ҳам эшикни орқасидан итарди, тортди. Қулф дастасини босиб ҳам, кўтариб ҳам кўрди. Қиз калитни эшик пастидаги тирқишдан Фаррухга узатди. Фаррух калитни олиб, қулфга солиб бураб кўрди. Калит буралар, аммо қулф очилмас эди. Вақт ўтиб борарди. Фаррух ҳам анча ҳаракат қилди, аммо натижа бўлмади.\nФаррухнинг хаёлига бу, бошқа калит бўлса керак деган фикр келди.\n– Қараб кўринг-чи, бу бошқа калит бўлмасин тағин, – деди Фаррух. – Нуқул айланиб кетаяпти-ю, лекин очмаяпти.\n– Ҳақиқатдан ҳам шундайми-я? – деди қиз ҳам ҳаяжон аралаш.\nИчкаридан қизнинг нималарнидир қидираётганлиги, стол тортмасининг очилиб ёпилгани эшитилди. Нимадир тарақлаб тушиб кетди. Қиз анча қидирди.\n– Эҳ, каллам қурсин, калит бу ёқда экан-ку! – деди қувонч билан қиз. – Мана, 222-хонанинг калити! Дераза токчасидаги китоб тагида экан. Мен адашиб, бошқа калит билан эшикни очмоқчи бўлибман.\nФаррух эшикка қаради. Эшик устига «222-хона» деб ёзилган кўрсатгич ўрнатилган эди.\n– Хайрият, калит топилди. Бўлмаса, эшикни синдирар эдик. Кейин эса акангиз эшик учун товон ҳам тўлар эди.\nҚиз топган калитини қулфга солиб буради. Қулф бир марта “ширқ” этди. Қиз иккинчи бор калитни буради. Қулф яна “ширқ” этган товуш чиқарди. Фаррух сабри чидамай эшикни итарди. Эшик ҳам шуни кутиб тургандай овозсиз очилди.\n– Мана, хайрият сизни ҳам озод қилдик! – деди Фаррух енгил тортиб ва шошилиб соатига қаради. Соат роппа-роса 830 ни кўрсатар эди.\nУнинг фикр-у хаёли вокзалда, Гулнозада эди. Соатни кўрди-ю, қўлтиғидан тарвузи тушиб кетган кишидек бўшашиб кетди. Поезд Тошкентдан аллақачон Қарши томон жўнаган эди. У эса қандайдир бир нотаниш қизни деб, Гулнозани кузатолмай қолди. Гулноза уни қанча кутган. Аниқки, Фаррухдан хафа ҳам бўлган. Аттанг… Энди эртага биринчи автобус билан Қаршига жўнайди. Ишлари қолса қолаверсин. Аввал Гулноза билан гаплашиб олиши керак. Автобусдан тушибоқ, уларникига боради.\nФаррух Гулнозани алланечук соғиниб кетди. Унинг қўлларидан ушлагиси, унинг овозини эшитгиси келди. У Гулнозаларникига борибоқ, унга барчасини айтади, кўнглини тўкиб солади. Тўйлари ҳақида, келажак ҳақида гаплашадилар. Балки тўйни ҳам бошлаб юборишар. Кейин иккиси Тошкентга қайтади. Бирга ўқишга қатнайдилар. Бир умрга у билан бирга бўлади!\n– Салом! Сиз менинг ҳалоскорим бўлдингиз! –\nҚизнинг шўх овози уни ўзига келтирди. Фаррух хаёллари оғушидан чиқиб қизга қаради. Унинг қаршисида сарғиш жингалак сочлари елкасига тушган, кўкимтир кўзлари жавдираб турган, киприклари узун-узун, уй кийимидаги 17 ёшлар чамасидаги бир қиз турарди. Қизнинг кўзларида яқинда йиғлаганлигини кўрсатувчи ёш излари бўлса-да, “тутқунликдан” озод бўлганидан – хона эшиги очилганидан хурсанд бўлганидан бахтиёр чарақларди. Фаррухга бу қиз илгари қаердадир кўргандек, таниш туюлди. Лекин жаҳли чиқиб тургани учун бу ҳақда ўйлаб ўтирмади.\n– Эҳ, халоскордан ҳам ўргилдим, сиздан ҳам, – жаҳл аралаш ғўлдиради Фаррух. – Сизни деб ҳамма ишим расво бўлди. Поездга ҳам кеч қолдим. Фаррух аламидан қизнинг акаси шаънига бир-икки оғиз аччиқ гап айтмоқчи ҳам бўлди-ю, лекин бефойдалигини ўйлаб ўзини тийди.\n– Вай, мени деб сиз ҳам поездга кеч қолдингизми? Қаерга кетмоқчи эдингиз? – гуноҳкорона, ялинчоқ оҳангда гапирди қиз. – Мени кечиринг, сиз мен туфайли ушланиб қолдингиз.\nҚизнинг кўзларидаги қувонч ўрнини маъюслик эгаллади. Унинг бу ҳолатидан Фаррух хижолат тортди. Ўзининг қўполлигидан уялди.\n– Йў-ўғ, – ғудранди у, – бир дўстимни поездга кўзатиб қўйишим керак эди.\n– Поезд соат нечада жўнайди? – тортиниб сўради қиз ва бошини бир ёнига эгиб Фаррухга қаради. Қизнинг жингалак сочлари юзига, кўзларига тушди. У киприкларини тез-тез юмиб очди ва кўзларига тушган сочларини бармоқлари билан тепага кўтарди.\n– Мен кузатишим керак бўлган поезд ҳам, сизнинг самолётингиздек кетиб бўлди. Энди шошадиган жойим йўқ. Бир амаллаб ётоғимга бориб олсам бўлди, – деди Фаррух.\nҚиз Фаррухни ўтиришга таклиф қилди. Фаррух яна соатига қаради ва Гулнозанинг жўнаб кетганига тўлиқ ишонч ҳосил қилди.\n– Кун узоғи юравериб, роса чарчадим, – деди ва стол ёнига қўйилган стулга ўтирди.\nҚизга қаради. Унинг сариқ жингалак сочларини кимгадир ўхшатди. Лекин эслаёлмади. Кейин эса хонага назар солди. Хонада тўрт темир каравот бўлиб, ҳар бирининг олдига биттадан тумбочка қўйилган. Эшикдан кираверишда эса уч эшикли баланд жавон турарди. Полга хонанинг бутун бўйини олган ингичка гиламча тўшалган. Хона тўрида турган тумбочка тепасига катта ҳарфлар билан қўлда чиройли қилиб ёзилган дарс жадвали илиб қўйилган. Жавон олдида, полда, йўл сумкаси. Дераза токчасида электр чойнаги. Хона тоза, йиғиштирилган. Поллар яқинда ювилганлиги билиниб, ялтираб турипти. Фаррух хонани кузатар экан, хаёли яна Гулнозага кетди. Гулноза ҳозир поездда кетаяпти. Қандай жойлашди экан. Юки кўп эди. Поездга чиқишда қийналмадимикан?\n– Жуда чарчабсизми дейман? – қизнинг сўзи Фаррухнинг хаёлини бўлди. – Мен ҳозир чой қўяман. Сизлар ҳам кўк чой ичасизларми? Бизнинг Намонгонда кўк чой ичишади. Ёки қора чой ичасизми?\n– Йўқ, йўқ. Ташвиш қилманг. Мен ҳозир кетаман, – кетишга чоғланди Фаррух.\n– Бизнинг Намонгонда меҳмонни бундай жўнатишмайди.\n– Қўйсангиз-чи, мен меҳмон эмасман. Айтмоқчи, исмингизни ҳам сўрамапман? – савол берди Фаррух.\n– Дилдора, – деди қиз. – Акам мени ҳамиша Дилдор, деб чақирадилар.\n– Мен эса Фаррух. Мени ҳамма “Фаррух” деб чақиради.\nҚиз табассум билан йигитга қаради.\n– Менинг устимдан кулаяпсизми?\n– Йўқ. Нега? Кулгили гапирмадингиз-ку.\nҚиз ерга қаради.\n– Наманган шаҳриданмисиз? Наманганлик курсдошларим бор.\n– Ҳа, шаҳарнинг ўзида турамиз. Паркнинг орқасидаги кўчада яшаймиз. Намонгонда бўлганмисиз? Жуда чиройли шаҳар. Айниқса паркимиз жуда ҳам чиройли.\n– Йўқ, бўлмаганман. Курсдошларим кўп таклиф қилишди. Боролмадим.\nҚиз сув келтириб, электр чойнакда чой қўйди. Жавон тортмасидан конфет ва қуруқ мевалар чиқарди.\n– Сиз энди қандай қилиб уйингизга кетасиз? Самолётдан кеч қолдингиз. Кечаси автобус бўлмаса керак. – Фаррух савол назари билан қизга қаради.\n– Эрталаб соат 7 да самолёт учади. Ўшанга чиқарман. Лекин уйдагилар бугун мени кутишга аэропортга чиқишган. Эрталаб уларга кечқурунги рейс билан учиб боришимни айтган эдим. Дадамлар жуда хавотир олишади. Самолётга кеч қолганлигимни билдиришим керак, – қиз ваҳима аралаш гапирди.\n– Уйда телефон борми, қўнғироқ қилиб айтсангиз? Ётоқхонанинг орқасида шаҳарлараро телефон автомати бор.\n– АТС борми? – хурсанд бўлиб кетди қиз. – Албатта, хабар бериб қўйишим керак.\n– Хоҳласангиз, ҳозир чиқиб, қўнғироқ қилинг.\n– Яхши бўлар эди, – деди қиз.\nЭлектр чойнаги қайнаганлигини билдириб “ҳуштак” чалиб қолди. Дилдора чойни дамлаб, столга олиб келди. Чойни қайтарди.\n– Самолётда бир ўзингиз учишга қўрқмайсизми? – ҳазил аралаш сўради Фаррух.\n– Самолётда биринчи учишим эмас. Бир неча марта Тошкентга келиб кетганман. Москвага ҳам бориб келдим.\n– Москвага? Москвада нима қилдингиз? – ҳайратланиб сўради Фаррух.\n– Танловда қатнашдим?\n– Қандай танловда?\n– “Ёш юлдузлар” танловида.\n– “Юлдуз”мисиз?! Қаранг-а! Бахтим чопиб “ёш юлдуз” билан танишибман-да, – ҳазил қилди Фаррух. – Поезддан кечга қолганимга арзир экан.\nФаррух шундай деди-ю, Гулнозани кузатолмай қолгани эсига тушиб, қувончи татимади. Шу қизни деб Гулнозани кузатолмай қолди. Энди бўлса, чарчаб турганида уни АТСга ҳам олиб бориши керак.\n– Йўқ, – қиз бошини силкитиб шўх кулди.\n– “Юлдуз” эмасман, аммо “юлдуз” бўлиш ниятим йўқ эмас. Ҳозирча ёш хонандаман.\nҚиз Фаррухга чой қуйиб узатди, ўзига ҳам қуйди. Суҳбат давомида Дилдора болалигидан қўшиқ айтишга қизиқишини, Тошкент шаҳрида бир йил давомида консерватория қошида машҳур вокал устаси Павел Михайлович Борисовдан дарс олганлигини ва шу йил Тошкент давлат консерваториясининг вокал бўлимига ўқишга кирганлигини айтди.\nКейин улар АТСга боришди. Наманган билан боғланиш нимагадир қийинроқ бўлди. Қандайдир узилиш сабабли Дилдоранинг уй билан уланишига бир соатдан кўпроқ вақт кетди. Охири Дилдора уйидагилари билан боғланиб, уларга самолётга қандай қилиб кеч қолганлиги сабабини ва эрталаб биринчи рейс билан учиб боришлигини айтди. Улар хонага қайтиб келишганида тун ярмига яқинлашиб қолган эди.\nФаррух кетишга чоғланди.\n– Мен энди қайтсам. Ёлғиз ўзингиз қўрқмайсизми?.\nДилдора ҳеч қачон кечаси бир ўзи қолмаган эди. Ёлғизликдан қўрқарди. Шунинг учун ҳам Фаррухнинг кетишини истамади. Лекин нотаниш бир йигит билан кечани бир хонада ўтказишни ўйлаб чўчиди. Фаррухнинг саволига нима деб жавоб беришни билмай, иккиланиб қолди. Буни тушунган Фаррух стулга қайтиб ўтирди. Улар анча маҳалгача суҳбатлашиб ўтирдилар. Қиз Фаррухга ўзининг яхши кўрган хонандалари ҳақида гапириб берди. Уларнинг қўшиқларидан хиргойи қилди. Анна Герман севимли қўшиқчиси эканлигини айтди.\n– Сизга Анна Герман ёқадими? – сўради қиз.\n– Жуда ҳам, – деди Фаррух.\n– У менинг жону дилим, – деди қиз. – Мен унга тақлид қилишни яхши кўраман. Ойим бўлсалар, ҳеч кимга тақлид қилма, ўз услубинг бўлсин, дейдилар. Мен эса Анна Германга ўхшашни хоҳлайман. Шунинг учун ҳам сочларимни уникидек қилиб қирқтирганман. Қиз сочларини ушлаб қўйди. – Ўхшайди-я…\nФаррух шу пайтгача қизнинг сочларига эътибор қилмаган экан, қизнинг бу гапидан кейин унинг сочларига зеҳн солиб қаради. Ҳақиқатдан ҳам қизнинг сочлари худди Анна Германнинг сочларидек сариқ, елкасига тушган, тўлқинсимон эди. Кўзлари ҳам кўкимтир. У қизни биринчи кўрганида кимгадир ўхшатган эди. Энди эслади. Уни Анна Германга ўхшатган экан.\n– Нега сочларингиз сариқ? Бўядингизми?\n– Йўқ. Ҳамма мендан шуни сўрайди. Сочларим ўзи шунақа. Ойим – помирлик, тожик. Айтишларича помирликлар Александр Македонский авлодлари эмиш. Дадам Душанбеда ўқиганлар. Ўша ерда ойим билан танишганлар. Уларнинг ҳам сочи сариқ, кўзлари кўк. Дадам, “Кўккўзгинам”, деб эркалайдилар. Ойим ҳам бунга кўникиб қолганлар.\nФаррух Дилдоранинг бунчалик соддалигига ичида кулиб қўйди.\nКейин гап Анна Герман устида кетди. Фаррух мактабда ўқиб юрган чоғларида артист бўлишни ҳавас қилган эди. У фортепиано мактабини тугатиб, пианинода куйларни яхшигина чалар, Ботир Зокиров ва бошқа ўзбек эстрада “юлдуз”ларининг ашулаларини машқ қиларди. Кейинчалик эса журналистикага қизиқиши устун келди. Ашула айтиш билан бўш вақтларида шуғулланди. Дўстлари даврасида бўлганида қўшиқлар айтиб бериб, уларнинг даврасини қизитарди. У журналистика факультетига ўқишга киргач, санъатни севгани учун, санъат мавзусида ёзишни танлади ва таниқли санъаткорлар, артистлар ижоди ва ҳаётини ўрганди. Шунинг учун ҳам Анна Герман тўғрисидаги гаплар уни қизиқтириб қўйди. Улар хонанданинг ҳаёти, унинг Ўзбекистонда, Хоразмнинг Урганч шаҳрида туғилгани, ҳаётининг охирида оғир касалликка чалинган бўлса-да, севган касби устида тинмай ишлагани, янги қўшиқлар ижро этгани ҳақида гаплашдилар. Фаррух қиздан Анна Герман ашулаларидан айтиб беришини илтимос қилди. Дилдора Фаррухни ялинтириб ўтирмади. Хонанданинг “Берёза” ва “Надежда” қўшиқларини хиргойи қилди. Қиз айниқса, «Надежда» ашуласини шундай мароқ билан куйладики, Фаррухнинг кўзларидан ёш чиқиб кетай деди. Дилдора Анна Герман бу қўшиқни ўзининг Москвадаги охирги сафари пайтида айтганлигини гапириб берди. Кейин эса бу сафар пайтида Анна Герман ва Лев Лещенконинг биргаликда айтган «Эхо любви» қўшиғини қанчалик усталик билан куйлаганлиги, қўшиқнинг ёзилиш тарихини гапирди. Фаррухга Анна Герман билан бир қаторда Лев Лещенконинг ашулалари ҳам жуда ёқар, унинг кўп қўшиқларини ёддан биларди. Шунинг учун ҳам Дилдора Анна Герман билан Лев Лещенконинг биргаликда айтган «Эхо любви» қўшиғи ҳақида гапирганида унинг бутун вужуди титраб кетди. Шу ашулани эшитгиси келди, айниқса уни Дилдора ижросида эшитишни истади.\n– Анна Герман сизнинг қандай жону дилингиз бўлса, Лев Лещенко ҳам менинг жону дилим, – деди Фаррух ҳазил қилиб. – Илтимос қилар эдим, шу қўшиқни айтиб берсангиз.\n– Бу дуэт-ку, – деди қиз жилмайиб. – Мен ҳамма сўзларини биламан-у, лекин бир ўзим айтсам, унчалик дуруст чиқмайди ва табиийки сизга ёқмайди. Мен эса рейтингимни туширишни истамайман.\n– Унда… Қани бошланг, мен сизга қўшиламан, – деди Фаррух.\n– Нима, сиз Лев Лещенкомисиз? – Ярим ҳайратомуз, ярим ҳазил билан гапирди қиз.\n– Сиз Анна Герман бўлганингизда, мен Лев Лещенко бўлсам нима қилипти?\nИккалови бараварига кулиб юборишди.\n– Бўпти, – деди Дилдора ва қўшиқнинг куйини эслаб олиш учун унинг мусиқасини хиргойи қилди ва кейин қўшиқни майин товушда айта бошлади. Фаррух унинг товушини эшитиб лол бўлиб қолди. У ашуланинг сўзларини берилиб тингларкан, қўшиқнинг жўшқин оҳангларида осмонга учиб кетаётгандек сезарди ўзини. У қандай қилиб қизга жўр бўлишни ўйларди. Кейин ўзини қўлга олди ва қўшиқнинг ўзига тегишли мисраси келганда ҳаяжон билан куйлай бошлади.\n– “Мне до тебе, где бы ты не была,\nДотронутся сердцем не трудно.\nОпять нас любовь за собой позвала».\nҚиз унга жўр бўлди:\n– “Мы эхо, мы эхо, мы долгая эхо друг друга,\nМы память, мы память, мы звездная память друг друга”.\nУлар қўшиқни биргаликда: «Мы долгая эхо друг друга» мисралари билан тугатдилар. Фаррухнинг бутун вужуди ҳаяжонга тўлган эди. Қиз қўшиқни шунчалик маҳорат билан айтдики, Фаррух унга жўр бўлар экан, қўшиқ куйлари ичида эриб кетди. Гўёки қўшиқ оҳанглари билан юлдузлар оламига бориб қолгандек эди. Қўшиқ тугагач, ўрнидан ирғиб туриб, қизнинг қўлларини ўпмоқчи, унинг олдида тиз чўкмоқчи бўлди. Лекин ўзини тутди. Унинг кўзлари ёнар, ҳаяжондан юзлари чўғдек ловилларди. У Дилдорага ташаккур билдирди ва унинг катта истеъдод соҳибаси эканлигини айтди.\n– Жуда мақтаб юбордингиз. Кўп мақтаманг, қизариб кетаман, – деди Дилдора соддалик билан.\nВақт ҳам алламаҳал бўлиб қолди. Қизнинг кўзларини уйқу элитди. У каравотнинг чеккасига бошини қўйганича уйқуга кетди.\nФаррух секин туриб, каравотдаги енгил кўрпани қизнинг елкасига ёпиб қўйди. Қиз енгил нафас олиб мириқиб ухлар, унинг кўзлари хиёл очилган, узун мижжалари гўёки гапираётган вақтида пирпираётгандек кўринарди. Юзларига тушган майин, жингалак сочлари нафасидан тебранар, бу ҳам унга жозиба бағишларди.\nФаррухнинг қалбида қизга нисбатан қандайдир туйғу, меҳр, ўзи илгари сезмаган-тушунмаган ҳис жўш урарди. Унинг қаршисида инсон зоти эмас, гўёки бир самовий хилқат ухлар эди. Фаррух қизнинг сочларини силамоқчи бўлиб аста эгилди. Қўлларини секин унинг сочларига олиб борди. Лекин тегинишга журъат этмади. Қизнинг қаршисида ўтириб унга узоқ тикилди. Унинг нафасини тинглади. Юрак тепишини ҳам сезаётгандек бўлди. У қиз билан биргаликда айтишган дуэтнинг бир бандини ўзи англамаган ҳолда ичида қайтарар, бу қўшиқ унинг бутун вужуди ва борлиғини қамраб олган, ўзи ҳам шу қўшиққа айланиб, қўшиқ оламида сузиб юрарди.\nУ тушида Дилдорани кўрди. Катта, ёруғ саҳна. Дилдора саҳна ўртасида оқ ҳарир кўйлакда. Унинг тўлқинга монанд сочлари елкаси узра олтиндек товланар, ўзидан нур таратарди. Қиз оркестр садолари остида Анна Германнинг қандайдир қўшиғини куйлар, гуёки қўшиқни Фаррух учун айтаётгандек эмиш. Фаррух унга интилар, лекин одамлар кўп, Дилдора турган ёруғ саҳна ундан узоқда, баландда эмиш. У жуда ҳам кўп одамлар орасида бўлса-да, Дилдора уни кўраётган ва айтаётган қўшиғини унга йўллаётган эмиш. У эса қўлларини узатиб, Дилдорани қутлар, унга интилар, юраги қўшиқ оҳангидан гупирарди. У Дилдорадан “Севгининг акс-садоси”ни айтишини сўрар ва ўзи ҳам жўр бўлишини билдирар эмиш. Лекин Дилдора бошқа қўшиқни куйлар ва Фаррухга қараб, боши билан “йўқ” ишорасини қилиб, жилмаяр эмиш.\nКўзига тушган қуёш шуъласи ва деразадан келаётган мусиқа товуши Фаррухнинг уйқусини бузди. У чўчиб уйғониб кетди.\nУ кўзини қуёш шуъласидан олиб қочиб, хонага қаради. Хона йиғиштирилган. Қиз ётган каравот бўш. Ўзи эса йўқ.\nСтол устида бир варақ қоғозга чиройли ҳарфлар билан:\n“Фаррух ака, сизга катта раҳмат. Мени деб анча азият чекдингиз. Узр. Телефон рақамимни биласиз. Қўнғироқ қилсангиз, хурсанд бўламан. Дилдора.\nP. S. Илтимос, хона калитини пастдаги навбатчига бериб қўярсиз”.\nФаррух хатни ўқиб, соатига қаради. Дилдора учган самолёт Наманганга аллақачон қўнган. Қиз уйига етиб олган бўлиши керак.\nУ хатни яна қайтадан ўқиди. Кейин эса уни эҳтиётлик билан қатлаб, кўйлагининг чўнтагига солди. Тез ювинди ва қатъият билан телефон станцияси томон юрди.\n← Аввалги Аввалги Наргис Қосимова. Бодилар «санъати» ёхуд боди-арт ҳақида мулоҳаза\nКейинги → Кейинги: Тоҳир Тоис ўғли (1950)


Ўзбекистон товарларини экспорт қилиш учун Россияда логистика маркази ташкил этилади | NORMA.UZ\nЎзбекистон товарларини экспорт қилиш учун Россияда логистика маркази ташкил этилади\nБу Вазирлар Маҳкамасининг 7.06.2018 йилдаги «Инвестстрой» ОАЖ фаолиятини янада ривожлантиришга доир чора-тадбирлар тўғрисида»ги 430-сон қарорида назарда тутилган.\nБухоро вилояти ҳокимлиги ва «Ўзбекозиқовқатхолдинг» ХК Россия Федерациясидаги (Владимир шаҳри) «Инвестстрой» ОАЖнинг ишлаб чиқариш майдонлари негизида логистика марказини ташкил этиш лойиҳасини ишлаб чиқмоқдалар. Мақсад – Ўзбекистон товарлари, шу жумладан мева-сабзавот маҳсулотлари экспортини ошириш. Шу муносабат билан давлатимизнинг «Инвестстрой» ОАЖдаги 60% миқдоридаги акциялари пакети бўйича акциядор ҳуқуқлари Бухоро вилояти ҳокимлигига (тасарруф этиш ҳуқуқисиз) берилади.\nМаълумот учун: «Инвестстрой» ОАЖ – 1992 йилдан буён фаолият кўрсатиб келаётган Ўзбекистон-Россия қўшма корхонаси бўлиб, асосий фаолият тури ўзига тегишли ёки ижарага олинган яшаш учун мўлжалланмаган кўчмас мулкни ижарага бериш ва бошқариш ҳисобланади. Шунингдек компания сабзавотлар ва қўзиқоринларга қайта ишлов бериш ва уларни консервалаш, зираворлар ва доривор қўшимчалар ишлаб чиқариш, улгуржи савдо ва юк ташиш билан шуғулланади.\nЯқин орада бошқа ишлар қатори, мавжуд бино, иншоотлар реконструкция қилиниши ва янги омборхона, совутиш хоналари қурилишини назарда тутувчи логистика марказини ташкил этиш бўйича «йўл харитаси» ишлаб чиқилади. Шунингдек логистика марказини ташкил этиш лойиҳаси ҳисобга олинган ҳолда «Инвестстрой» ОАЖнинг самарадорлигини ошириш бўйича бизнес-режа қабул қилинади.\nЛойиҳа маҳаллий бюджетни ортиқ даражада бажаришдан олинган даромадлар ҳисобига молиялаштирилиб, кейинчалик маблағлар Ўзбекистоннинг компания устав капиталидаги улушини оширишга йўналтирилади.\nЎзагроэкспорт олдиндан тўлов тўламасдан, аккредитив очмасдан ёхуд банк кафолатини расмийлаштирмасдан туриб мева-сабзавот маҳсулотларини «Инвестстрой» ОАЖ манзилига экспорт қила олади. Компания махсус рўйхатга киритилиши натижасида ана шунга эришилди. Мева-сабзавот маҳсулотларини сотиш бўйича логистика марказини ташкил этиш учун ишлаб чиқариш майдонларига эга бўлган, устав капиталида Ўзбекистон улуши 50% ва ундан ортиқни ташкил этадиган хорижий компаниялар ҳам келгусида унга киритилиши мумкин.\nЭслатиб ўтамиз, 3 та асосий мезон: фаолиятни амалга ошириш муддати (савдо соҳасида камида 3 йил), йиллик товар обороти (камида 1 млн АҚШ доллари) ва савдо шохобчалари сони (камида 20 та) бўйича мувофиқ келувчи етакчи хорижий импорт қилувчи ташкилотлар рўйхатдан ўрин олган.\nҲужжат Қонун ҳужжатлари маълумотлари миллий базасида эълон қилинган ва 8.06.2018 йилдан кучга кирди.


Лучиа Бианчин: «Ўзбекистон ўзининг юз фоиз пахта маҳсулотлари билан дунё бозорига жадал кириб келмоқда» – Tadbirkor-Fermer\nЛучиа Бианчин: «Ўзбекистон ўзининг юз фоиз пахта маҳсулотлари билан дунё бозорига жадал кириб келмоқда»\nГерманиянинг Франкфурт шаҳрида бўлиб ўтаётган анъанавий “Heimtextile 2019“ халқаро уй тўқимачилик маҳсулотлари кўргазмаси Ўзбекистоннинг тўқимачилик соҳаси мутахассислари учун хорижлик ишбилармонлар билан ҳамкорлик муносабатларини ўрнатиш ҳамда жаҳон бозори талаб ва таклифини ўрганишда яхши имкониятлар эшигини очмоқда.\nБу ҳақда ЎзА мухбирига “Bahmal Group” компанияси директори Баҳодир Аҳмедов хабар берди.\nУнинг таъкидлашича, бу кўргазма компания маҳсулотларини жаҳон бозорига олиб кириш ва тарғиб қилиш имконини бермоқда. Бундай учрашувларда италиялик, хорватиялик вакиллар Ўзбекистонда ишлаб чиқарилган маҳсулотларга бўлган қизиқиши юқори эканини маълум қилган.\n“Bahmal Group” компанияси Италиянинг Siretessile Textile Industry компанияси билан 2 миллион доллар, Хорватиянинг Home&professional textiles компанияси билан эса 500 минг доллар миқдорида шартномалар тузиш бўйича суҳбатлар ўтказган.\nМузокаралар жараёнида Италиянинг Siretessile Textile Industry компанияси вакили Лучиа Бианчин Ўзбекистон ва “Bahmal Group” компанияси фаолияти ҳақида ўз фикрини билдирган.\n– Ўзбекистон давлати ўзининг юз фоиз пахта маҳсулотлари билан дунё бозорига жадал кириб келмоқда, – деди у. – Мана, бугун биз ҳам юртингиздаги “Bahmal Group” компанияси билан келишувга эришдик. Бизнинг йилига олти миллион пагонно метр товарга эҳтиёжимиз бор. Айнан шу эҳтиёжимизни “Bahmal Group” компанияси қондира олади, деган умиддамиз. Кўргазма сабаб биз дастлабки келишувга эришган бўлсак, кейинги ойларда шартномалар асосида муносабатларимизни янада мустаҳкамлаб оламиз.\n“Heimtextile 2019“ халқаро уй тўқимачилик маҳсулотлари кўргазмаси бугун ўз ишини якунлайди.


Саудия Арабистони чемпионати. Чемпионлик учун иккита жамоа курашяпти / CHAMPIONAT.asia\n14:4239 ёшида ҳам А Серия тўпурари бўлиб турган Златан ҳақида 0 14:36"Футболда тўхтаб туриб ҳаракат қилиб бўлмайди, "Нефтчи"ни Суперлигада кўрсам хурсанд бўламан, "Турон"нинг кучи бирдамлик ва ҳаллоликда, клуб академияси энг зўрларидан бири бўлади". Мурод Исмоилов билан интервью 0 14:24"Арсенал" 1 июлдан бери илк бор ўз уйида тўп ўтказиб юбормади 0 14:00Ромеро "Манчестер Юнайтед"да қолади 0 13:37"Наполи" Гаттузо билан шартномани узайтиради 0 13:17Шиддатли ва қизиқарли тарзда кечаётган Ла Лиганинг 8-тур учун превьюси 8 13:0042 ёшли Рикельме фаолиятини давом эттириши мумкин 0 12:37Калиду Кулибали: "Мен Неаполни севаман, Неаполь эса мени" 4 12:14"Юве" Сарри билан шартномани бекор қилиш борасида музокаралар олиб бормоқда 0 11:58Ўзимизнинг карикатура: "Барса" ва "Юве"нинг твиттердаги аккаунтлари бир-бирини тролл қилди 13 11:30Фабиньонинг қачон сафга қайтиши маълум 1 11:07Браим Диас: "Миланда бахтлиман, ўзимнинг энг яхши ўйинимни кўрсатишда давом этмоқчиман" 6 11:05ФИФА "Андижон"ни жазолади 37 10:44А Сериянинг 21 ёшгача бўлган футболчиларидан иборат энг қиммат таркиби 3 10:20Карикатура: АлВАРо Мората 13\nСаудия Арабистони чемпионати. Чемпионлик учун иккита жамоа курашяпти\nТеглар : Ал ҲилолАл НасрСаудия Про лигасиСаудия Арабистони\n16та жамоа қатнашадиган Саудия Арабистони Про лигасида мавсум тугашига беш тур қолди.\nБу турда пешқадам ўзгарди. Шу пайтгача турнир жадвалида карвонбошилик қилиб келган "Ал Ҳилол" ўз ўрнини "Ал Наср"га бўшатиб берди. Бу жамоаларнинг ўзаро ўйинида "Ал Наср"нинг қўли баланд келиб 3:2 ҳисобида ғалаба қозонди.\nҲозирда жамоалар ўртасидаги фарқ бир очкони ташкил этяпти. Бу эса кураш охиригача қизийди деганидир. Биз учун таниш жамоалардан бири "Оҳод" ўз майдонида "Ал Шабаб"ни қабул қилиб 1:2 ҳисобида ютқазиб қўйди. Умуман олганда бу жамоа Нестеров кетганидан бери биронта ўйинда ғалаба қозонмади. Нестеров борлигида эса иккита учрашувда зафар қучганди.\n"Локомотив"нинг ОЧЛдаги рақиби "Ал Иттиҳод" "Ал Файсали" майдонига сафар уюштириб 2:3 ҳисобида ютқазиб қайтди. "Ал Иттиҳод" сафида Маруан да Коста билан Гарри Родригес гол муаллифи бўлишди. Шуни айтиш керак, кеча жиддаликлар Қирол Кубогида "Ал Батин"ни 4:3 ҳисобида мағлуб этишди.\nПешқадам "Ал Наср" кейинги турни 4 апрель куни "Ал Раед"га қарши ўтказса, "Ал Ҳилол" ҳам шу куни "Ал Ҳазм" меҳмони бўлади. Тўпурарлар рўйхатида "Ал Наср" ҳужумчиси Абдураззоқ Ҳамдаллаҳ 22та гол билан биринчи ўринда кетмоқда. Иккинчи ўриндаги Леандре Тавамба ("Ал Таавон") ҳисобида 19та гол бор. 3-ўринни эса "Ал Ҳилол" форварди Бафетимби Гомис 17та гол билан эгаллаб турибди.\nЎзимизнинг карикатура: "Барса" ва "Юве"нинг твиттердаги аккаунтлари бир-бирини тролл қилди 13\nБраим Диас: "Миланда бахтлиман, ўзимнинг энг яхши ўйинимни кўрсатишда давом этмоқчиман" 6\nКарикатура: АлВАРо Мората 13\n“Милан” 23 та ўйиндан бери ютқазмаяпти 8\nЕвропа Лигаси. Ҳафтанинг энг яхши футболчиси номига даъвогарлар маълум 2


Кореядаги ўзбек аёли: Одамларнинг 80 фоизи ниқобда юради. Лекин мен қўрқмаяпман\n09 май 2021, Тошкент вақти: 18:54\nЖиззахлик аёлнинг айтишича, кўчалар ва ишхоналар мунтазам дезинфекция қилинади.\nЖанубий Кореяда яшаётган жиззахлик 45 яшар аёл OzodMikrofonга айтишича, кўчада 80 фоиз одам тиббий ниқоб (маска)да юради.\nЛекин у Интернетда тарқалган коронавирус билан боғлиқ ваҳимали гап-сўзларга асос йўқ дейди.\nАёлнинг айтишича, ўзи, эри ва икки ўғли ишга боради, икки яшар ўғли эса боғчага бораяпти.\nЖанубий Кореяга 15 йил аввал турмушга чиққан жиззахлик 45 яшар аёл коронавирус кенг тарқалган Тэгу шаҳри яқинидаги шаҳарлардан бирида яшайди.\nАёл Озодлик билан суҳбатда Интернетда тарқалган коронавирус билан боғлиқ ваҳималарга ишонмасликни айтади:\n- Биз яшайдиган шаҳар вируснинг ўчоғи Тэгу шаҳрига 1,5 соатлик йўл. Мен Интернетда ўзбекларнинг ваҳима қилганини кўриб, жуда ҳафа бўлиб кетдим, тўғриси. Ҳақиқатан вирус бор. Лекин ҳамма маскада юрибди. Мен ўзим домда тураман. Кўп жойларга масалан, лифтга кирадиган жойларга дезинфекциялайдиган дорилар қўйган. Ҳаёт давом этаяпти. Уч ўғлим бор биттаси боғчага боради, иккитаси ишлайди. Эрим билан ўзим ҳам ишлайман. Ишхоналар тўла ёпилмади, 80 фоизи ишлаяпти. Хусусий боғчалар ишлаяпти. Лекин катта боғчалар, мактаблар вақтинчалик таътил берди. Сауналар ёпилди. Айрим ресторанлар ҳам ёпилди.\nЖиззахлик аёл кўчада 80 фоиз одам тиббий ниқобда юриши, ишхоналар ҳар куни дезинфекцияланиши ҳақида ҳам гапирди.\nБу ҳақда қуйида тўлиқ тинглашингиз мумкин:\nЖанубий Кореядаги жиззахлик аёл билан суҳбат\nЖанубий Кореядаги ўзбекистонликларга ватанга қайтишдан тийилиб туриш тавсия этилди\nКорея Республикаси ҳукумати томонидан коронавирус тарқалиши олдини олиш бўйича юқори тиббий технологияларнинг қўлланилаётгани ҳамда чет эл фуқароларининг малакали бепул даволаниши кафолатлаши боис Ўзбекистон Республикасининг Корея Республикасидаги элчихонаси Ўзбекистон фуқароларига ватанга қайтиш фикридан тўхтаб туришни тавсия этади. Шу муносабат билан фуқароларга ўз соғлиқларини асраш ва вирусни тарқалишига қарши кураш бўйича Корея ҳукуматининг талабларига риоя қилиш тавсия этилади. Бу ҳақда Миграция агентлиги матбуот котибининг Телеграм-каналида тарқатган маълумотида айтилади.\nҚайд этилишича, коронавирус тарқалишини олдини олиш мақсадида Ўзбекистон ҳудудида карантин чоралари татбиқ этилиши муносабати билан 2020 йил 1 мартидан авиақатновлар бир ҳафтадан фақат бир мартагина амалга оширилади.\nХусусан, қатновлар 8 март куни “Uzbekistan Airways” авиакомпанияси томонидан, 15 март куни Корея Республикаси авиакомпаниялари томонидан, 22 март куни “Uzbekistan Airways” авиакомпанияси томонидан ва 29 март куни Корея Республикаси авиакомпаниялари томонидан амалга оширилиши маълум қилинган.\nУрғуланишича, Тошкентга қайтиб борган фуқаролар шаҳар ташқарисидаги махсус жойда 14 кун мобайнида карантинда сақланиб, тегишли кўрикдан ўтганларидан сўнггина уйга қайтишга рухсат берилади.\nҚозоғистон президенти коронавирус туфайли халқаро хотин-қизлар куни тадбирларини бекор қилди\nЎзбекистон Афғонистон, Эрон ва Италия билан авиақатновларни тўхтатди\nCOVID-19 қурбонлари сони 3000 дан ошди\nКоронавирус: 63 мамлакатда қайд этилди, камида 2900 одам ўлди\nЎзбекистон 1 мартдан Токио ва Римга авиақатновни вақтинча тўхтатди\nТрамп Эрон коронавирусга қарши курашда ёрдам сўраса, АҚШ кўмак беришини айтди\nЖанубий Кореядан қайтган ўзбекистонликлар карантинга олинди (ВИДЕО)\n"Ўзбекистон ҳаво йўллари" коронавирус сабаб Жанубий Кореяга парвозларни тўхтатди\nЖаҳон соғлиқни сақлаш ташкилоти коронавирус хавфини "энг юқори" даражага кўтарди


R S2021-04-05T09:31:43+05:005 Aprel, 2021|Олтин қалам|\nТаълим миллатнинг жарга қуламаслиги учун тиргак бўлиб, уни устида кўтариб турадиган кўприк вазифасини ўтайди. Давлат устунларини тайёрлаб беради ва келгусида барча тизим бу кадрларга суянади. Лекин, бугунги таълимимизни биз ўйлаганчалик мустаҳкам тиргакка менгзай оламизми?\nЭсингизда бўлса, газетамизнинг шу йил 17 февралдаги №7-сонида “Қойил, жаноб Шерматов!” сарлавҳали мақола чоп этилган, унда вазирлик ўзи муассис бўлган болалар нашрларининг бугунги ачинарли аҳволи кўтарилганди. Обуна эмас, биринчи галда маънавият, фарзандларимизни мутолаага, маърифатга қайтариш ҳақида сўз кетганди. Афсуски, ҳали-ҳамон мутасаддилардан бу борада умуман жавоб олинмади. Ҳеч қандай муносабат йўқ! Таълим тизими ва бугуну эртамиздан азбаройи хавотир олиб, вазирлик эшигини такроран қоқмоқдамиз. Бу гал ҳам муносабат билдириладими, йўқми — бизга қоронғи!\nХалқ таълими вазирлигининг расмий сайтида келтирилишича, 2020 йилда халқ таълими тизимига жами 22,5 триллион сўм маблағ ажратилган. Айрим интернет нашрлари ёзишича эса, бу пулдан, ўрганган кўнгил-да, бир қанча миллиардлар талон-торож қилинибди.\nНафақат 2020 йил, балки ҳар йили ҳам таълим ривожига бюджетдан жуда катта маблағлар сарфланади аслида. Зеро, бу жадал ислоҳотларга ўқувчилар ҳам жим қараб тургани йўқ.\nАлбатта, юртимизда яратилаётган имкониятларга “лаббай!” дея жавоб қайтараётган иқтидорли минглаб ёшлар бор. Лекин…\nҚарши шаҳридаги 1-сонли ўрта мактаб. Миллион-миллион маблағлар сарфланган таълим муассасаларидан бири. Хуллас, ижтимоий тармоқларда шу мактабнинг бир ўқувчиси синфда турган фаррош челагига пешоб қилиш орқали яратиб берилган шарт-шароитларга каттакон “раҳмат айтиб” чиқди. Бу шармандали “томоша”ни болалар, ҳатто қиз болаларнинг ҳиринглаган овозлари “безаб турибди”. Маълумотга аниқлик киритиш учун мактаб ўқитувчиси Бахтигул опа билан боғланганимизда, устоз:\n— Мен ҳеч нарсани билмайман. Умуман, бу масалада мен билан боғланишга нима ҳаққингиз бор? У воқеа ҳеч қанақасига 1-мактабда бўлмаган. Видео лавҳадаги болани ҳам танимайман, мени қайтиб безовта қилманг, — дея жаҳл қилди.\nМайли, воқеа қайси мактабда бўлмасин, Ўзбекистон ҳудудида содир бўлди. Таги тешилган кеманинг бутун томонига ўтиб, мен томонга сув чиқмаяпти, бу масаланинг менга алоқаси йўқ дея кема чўкишини кузатиб туришга ҳеч биримизнинг ҳаққимиз йўқ! Челакка бовул қилаётган ўқувчи эса таълим тизимидаги талон-торожликларнинг меваси, болаларга гапи ўтмайдиган, 4 йил каридорда “ўқиб”, диплом олган ўқитувчиларнинг бераётган “тарбия”си натижаси эмасми?! Бугунги ўқувчиларимиз шу даражага келиб қолдими?\nИжтимоий тармоқларда кенг муҳокама қилинган бу видео лавҳада синф деворлари ва хонадаги жиҳозларнинг яқинда таъмирдан чиққани кўриниб турибди. Ёш болаларнинг қўлида телефон ушлаб, бемалол тасвирга олиб юрганидан эса воқеа анчагина замонавий мактабда бўлганига исботдир. Мактабларга маънавият ва маърифатни қайтариб, болаларда мутолаага муҳаббат уйғотишга амалий ишлар билан ҳаракат қилишнинг ҳали ҳам вақти келмади десангиз, юқоридаги видео остига изоҳ қолдирган биргина тармоқ фойдаланувчиси Анвар Холмуродов фикрига қулоқ тутинг:\n— Шу мактаб(Қарши шаҳридаги 1-мактаб)га яқинда борган эдим. Катта танаффус вақти 8-9-синф қизлари телефонда беҳаё видеолар кўриб ўтирганига кўзим тушди. Ўқитувчисига айтишга ҳам уялиб, тилимни тишладим. Жуда бетарбия болалар кўп экан…\nСўнгги йилларда ўқитувчилар ўқувчиларни ҳатто чертишга ҳам қўрқиб қолишди. Ота-оналар фарзандининг тарафини олиб, мактабга ҳа деганда югуриб бораверди, эти сизга, суяги бизга нақли китобларда қолиб кетди. Хўш, тепадаги ҳолатда ҳам боланинг ота-онаси: “Бу менинг ўғлим, унинг нима гуноҳи бор?”, деб югуриб чиқсин, ўқитувчининг ёқасидан олиб, мактабда жанжал қилсин-чи! Ҳа, шундай бўлишиям мумкин!\nШу ерда яна бир оғриқли масала кўзга ташланади. Устоз меҳнати, таълим ва илмнинг қадрига етмаган кўпчилик ота-оналар ҳамкорликдан бўйин товлаб, фарзанди билан шуғулланишга тирикчилик ташвишларидан ортмаслиги, бўш вақти йўқлигини рўкач қилади. Ҳатто боласини кийинтириб, тўйдириб қўйганини иддао қилиб, “Таълим ва тарбия сизнинг — мактабнинг вазифаси”, демоқчи бўлади. Ота-онасининг муаллимига бундай муносабатини кўриб улғаяётган бола ўқитувчисини қандай ҳурмат қилсин?! Унинг ортидан қандай эргашади?\nБир пайтлар мактаб ва мадрасаларни масжид сифатида эъзозлаган ота-боболаримиз. Унда ўтган ҳар бир сонияни муқаддас билишган. Бу даргоҳда бемалол атрофга пешоб сачратаётган одамсифат боладан эртага нима ҳам кутиш мумкин? Фақат сенга шундай “тарбия” берган ота-онангга “раҳмат!” дейсан, холос…\nДавлатнинг келажаги ёшларнинг олган таълим-тарбиясига боғлиқ, дейдилар. Аслида, ҳолат бу даражага келишига жамият, мактаб, ота-она, қўйингки, барчамиз айбдор. Буюк муаллим Абдулла Авлоний бобомиз ёзганидек: “Оналаримиз билим ва тарбия ўрниға эрлари ила урушуб-талашуб, қизлариға мол қилмакни яхши кўрурлар.\nОталаримиз болалариға ўқутмак ва таълим бермак ўрниға “Ўғлум, эмди каттакон йигит бўлдинг, шунча ўқуганинг етар, пул топ!” — деб юк “ташишка” — ҳаммоллик қилдиришни яхши кўрурлар…”\nБу аччиқ гаплар наҳотки бир пайтлар айтилмаган бўлса? Унда нега бугунги кунимизга ҳам тааллуқлидек туюлмоқда?\nҚашқадарё вилояти, Қарши шаҳридаги 1-мактабнинг “қаҳрамон”ини бутун ўзбек мактабларидаги бемақсад, дарсга нима учун келаётганини билмайдиган ўқувчиларимизнинг прототип образидир дейиш мумкин. Ёшларнинг маънавиятдан узоқлашиши, китоб ўқимаслиги, ўн бир йил давомида қўлига газета-журнал ушламаслигининг натижаси ҳам бу! Мутасаддилар бу борадаги мақола ва мурожаатларга жавоб бермасдан, касални яшириб, кўрмаганга олса олар, аммо аксарият ўқувчиларнинг аллақачон “иситма”си чиқиб бўлган, шундай экан, таълимимиз истаса-истамаса ҳам шундай ўз-ўзини ошкор қилаверади. Минг афсус, яратилаётган имкониятларга муносабат шу бўлса?!\n“HURRIYAT” газетасининг 2021 йил 17 март 11-сонидан.\nO'rtacha baholar 4.1 / 5. Baholaganlar soni: 52


Ҳолбрук Марказий Осиё сафарини якунлади\n22 октябр 2021, Тошкент вақти: 11:02\nАҚШнинг Афғонистон ва Покистон бўйича махсус вакили Ричард Ҳолбрук ўзининг Марказий Осиё давлатлари бўйлаб сафари самарали бўлганини айтди.\nАҚШнинг Афғонистон ва Покистон бўйича махсус вакили Ричард Ҳолбрук Марказий Осиё давлатларига сафарини якунлаб Тбилисига жўнаб кетди. Кетиш олдидан Ҳолбрук АҚШ Ўзбекистонда ҳарбий база очиш нияти йўқлигини яна бир бор қайд этди.\n21 феврал куни Қозоғистон пойтахти Остонада сўзлаган Ричард Ҳолбрук Тбилисига сафаридан мақсад Афғонистонга жойлаштирилган НАТО етакчилигидаги халқаро кучларга Грузия қанча ҳарбий жўнатиши масаласини муҳокама қилишдан иборат эканини айтди.\n- Менинг Грузияга ташрифимдан мақсад Афғонистонга жўнатилаётган Грузия ҳарбий батальонини кўришдан иборат. Яна бир марта таъкидламоқчиман, бу ташрифимнинг Грузия-Россия муносабатларига ҳеч қандай даҳли йўқ, деди АҚШ расмийси.\nЯкшанба куни Қозоғистон бош вазири ва ташқи ишлар вазири билан учрашган Ричард Ҳолбрук Қозоғистонни “ишончли стратегик ҳамкор”, дея мақтади.\n- Биринчидан, Қозоғистон минтақадаги энг катта, энг бой ва энг кўп муваффақиятга эришган давлат. Президент Нурсултон Назарбоев раҳбарлигида бу давлат моҳирлик билан кўп томонлама ташқи сиёсат юритди. Иккинчидан, Қозоғистонда аниқланган улкан ресурслар энди ўзлаштириляпти ва у дунё учун муҳим аҳамият касб эта бошлади. Агар бу ресурсларидан оқилона фойдалана билса, бир неча йил ичида Қозоғистон ривожланган давлатга айланиш имкониятига эга, деди АҚШ расмийси.\nЎз навбатида, Қозоғистон ташқи ишлар вазири Канат Саудабаев 2001 йил 11 сентябр воқеаларидан кейин Қозоғистон доим АҚШнинг ишончли ҳамкори бўлиб келганини таъкидлади.\nҚозоғистондан олдин Душанбе шаҳрида бўлган АҚШнинг Афғонистон ва Покистондаги махсус вакили Ричард Ҳолбрук энергетика ва минтақада сувдан фойдаланиш каби масалаларни муҳокама қилди.\nЖума куни Ҳолбрук эса Тошкентда Ўзбекистон раҳбари Ислом Каримов билан учрашганди.\n21 феврал куни Остонада Ҳолбрукка: "АҚШ Ўзбекистонда ҳарбий база очишни режалаяптими?" деган савол берилди. АҚШнинг махсус вакили Қўшма Штатлар Ўзбекистонда база очиш ниятида эмаслигини айтди.\n- Ўзбекистон юкларимизни Афғонистонга транзит ўтказиш учун катта имконият яратяпти. Бу биз учун жуда муҳим. Аммо база очиш масаласи муҳим эмас, деди АҚШнинг махсус вакили.\nҚозоғистонга боришидан олдин жаноб Ҳолбрук Ал-Қоида минтақага таҳдид солаётганини таъкидлаган эди.\nАҚШнинг Афғонистон ва Покистон бўйича махсус вакили Ричард Ҳолбрук Афғонистон, Покистон, Ўзбекистон, Қирғизистон, Тожикистон ва Қозоғистон бўйлаб сафарини 17 феврал куни бошлаган.\nҲолбрук сафарини 22 феврал куни Грузияга ташрифи билан якунлашни режалаган. АҚШнинг Тбилисидаги элчихонаси Ричард Ҳолбрук душанба куни Грузия президенти Михаил Саакашвили билан сўзлашув олиб бориши, шунингдек, Кртсанисидаги тайёргарлик марказида Афғонистондаги халқаро кучлар сафида хизмат қилишга хозирлик кўраётган грузин ҳарбийлари билан учрашишини маълум қилди.


Сувдан электр энергиясини ҳосил қилувчи тасма ихтиро қилинди\n14:19 / 07.10.2017\nФото: Fraunhofer ISC\nБавариядаги Фраунгофер силикат кимё институти олимлари гидроэнергетика орқали қайта тикланувчи энергия ишлаб чиқаришнинг янги усулини топишга муваффақ бўлишди. Улар кичик дарёларнинг сув оқимидан электр энергияси ҳосил қилиш учун инновацион эластомер материаллардан фойдаланишди. Science Daily шу ҳақида хабар берди.\nЭнергия ҳосил қилиш учун олимлар икки томондан ўтказувчан эластик ва изоляция билан қопланган ўта юпқа эластомер тасмани қўллашади. Уларни кичик дарёлар ва ирмоқларга ўрнатишди, эластомерларнинг доимий деформацияси ва релаксацияси сувнинг кинетик энергиясини бевосита электр энергиясига айлантиради. Сув тасмани деформациялайди, натижада кучли электр заряди ҳосил бўлади. Шундан сўнг эластомер тасма аввалги ҳолига қайтади ва жараён қайтадан бошланади.\n"Тасмани ўрнатишнинг асосий афзалликларидан бири шуки, уни ҳар қандай чуқурликдаги сувда қўллаш мумкин бўлади, - дейди лойиҳа раҳбари Бернхард Бруннер. - Бизнинг эластомер генераторларимиз кичик дарёларга жуда яхши тўғри келади ва 0,5 сония оқим тезлиги ҳамда 0,5 м чуқурликда ишлаши мумкин. Шамол ва қуёшга боғлиқ бўлмаган тизимимиз - мукаммал қарор. Биргина шундай ўрнатма энерготизимга умумий ҳисобда йилига 876 МВт/с электр энергиясини етказиб бера олади, бунда экотизимга ҳеч қандай зиён етмайди".\nЭластомер генераторлар тўғонсиз саёз дарёларда шовқинсиз ишлашга мўлжалланган. Улар, масалан, кемпинглар ёки бевосита сув яқинида жойлашган узоқ аҳоли пунктларида автоном қувват манбаи сифатида фойдаланиш учун айни муддао.\nБруннер ва тадқиқотчилар жамоаси икки турдаги генераторларни ишлаб чиқмоқда: сузувчи ва дарё қирғоғига боғланган. Ҳозирда олимлар қурилма ҳажмларини кичрайтириш устида ишламоқда. Лойиҳа охирига бориб улар генераторга сув тошқинидан ҳимоя тизимини тадбиқ этишни режалаштиришмоқда.\nОлимлар Верн ва Таубер дарёларида синов ўтказиш учун маҳаллий ҳукумат билан узвий ҳамкорликда ишламоқда. Уларнинг мақсади - қурилманинг бир цикл фаолиятида 100 Вт электр энергиясини ҳосил қилиш.


Болажонлар бизни нима учун кечиришади? » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Болажонлар бизни нима учун кечиришади?\nБолажонлар бизни нима учун кечиришади?\n13-10-2021, 14:29 muslim Мақолалар 35\nБечора болажонлар… Ўз хатоларимиз туфайли сизларни бунчалар жазоламасак!\nБечора болажонлар... Ўзимизнинг камчиликларни деб сизларга бунчалар зулм қилмасак!\nБечора болажонлар... Биздан ўрганган нарсаларингиз учун сизларни бунчалар койимасак!\nБечора болажонлар... Ўзимиз сизлардан ҳам кўпроқ қиладиган ишлар учун сизларни бунчалар маломат қилмасак!\nБечора болажонлар... Ўзимиз қила олмаган нарсаларни қилдираман деб сизларга бунчалар босим ўтказмасак!\nБечора болажонлар... Неча марталаб кўзгуни синдириб, ундаги хатоларимизни кўришдан қутулиб қоламиз!\nБечора болажонлар... Неча марталаб гуноҳларимизни сизларга юклаб қўямиз, шундан кейин ҳам сизлар бизни яхши кўраверасиз, кечираверасиз, раҳм қилаверасиз!!!\nБолажонлар бизни нима учун кечиришади?\nЧунки уларнинг мурғак қалби ҳали оппоқ, покиза. Аллоҳ ато этган «иммунитет» уларни бизнинг жоҳиллигимиздан, уқувсизлигимиздан, тажрибасизлигимиздан ҳимоя қилиб туради. Кошки Аллоҳ берган ўша иммунитетнинг таъсири тугагунча билмаганларимизни ўрганиб, етук шахсга айлансак…\nБолажонлар! Нима учун биз сизларга бундай ёмон муомала қиламиз? Биласизми?\nЧунки биз сизларни яхши кўрамиз, севамиз. Ўзимиздан ҳам афзал бўлишингизни истаймиз. Ана шу севгимиз кўзимизни кўр қилиб қўяди…\nКулфатнинг каттаси муаммони болаларда деб ўйлашдир\nБиз мураббийлар фарзанд тарбиясидаги масъулиятни тўлалигича зиммага олишимиз керак. Бу борада бошқалардан ёрдам, кўмак сўрашнинг зиёни йўқ. Бировдан ёрдам сўрашимиз, бу ҳассос вазифадаги асосий ўрнимизни йўқотмайди.\nАйрим кишилар худди аввал айтиб ўтилган икки альпинистнинг бири қаршисидан чиқиб қолган баҳайбат айиққа шеригини ташлаб, қутулиб қолмоқчи бўлишади. Аммо масъулият ҳам бамисоли ўша баҳайбат айиқдек, ундан қочиб қутулишнинг иложи йўқ. Шундай экан, қочиш ўрнига у билан курашиш афзал.\nСен масъулиятдан қочма. Собит тур, оиланинг масъулиятини тўлиқ зиммангга ол. Ўша масъулиятни машаққат эмас, роҳатга айлантир.\nЗиммангдаги мажбуриятларни бажарар экансан, болаларинг масъулиятни қандай кўтаришини сендан ўрганишади. Бу оғир, аммо шарафли вазифанинг осонгина ечими, тезкор жавоби йўқ. Унинг машаққатини енгишда тинчлантирувчи дорилар ҳам фойда бермайди.\nБу ишга вақт, сабр ва илм керак бўлади. Ана шунда охир-оқибат ўша масъулият ҳаётимиз ўлчовига, фарзандларимизнинг саодатига айланади.\nНавоийшаҳар бош отинойиси Бурхонова.Ч.\nБоқий қолувчи солиҳ амал!\nБоқий қолувчи солиҳ амал! ...\nЁш боланинг айби нима...?\nЁш боланинг айби нима...? ...\nМактаб ўқувчиларига ўқув анжомлари ва қуроллари\n"Вақф" хайрия жамоат фонди Навоий вилоят филиали томонидан саҳоватпеша ...


Шахсга доир маълумотларни йиғиш тартиби » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Шахсга доир маълумотларни йиғиш тартиби\nШахсга доир маълумотларни йиғиш тартиби\n16 январь 2021 йил\nШахсга доир маълумотларни йиғиш респондентлар яшайдиган (турадиган) турар жойларни ва бошқа хоналарни айланиб чиқиш чоғида ёхуд маҳаллий ижро этувчи ҳокимият органлари томонидан ушбу мақсадлар учун бериладиган хоналарда респондентлар сўровини ўтказиш ҳамда рўйхатга олиш варақларини тўлдириш орқали амалга оширилади.\nШахсга доир маълумотларни йиғиш ахборот хавфсизлигини таъминлаш талабларини ҳисобга олган ҳолда ахборот-коммуникация технологияларидан фойдаланиш орқали ҳам амалга оширилиши мумкин.\nРеспондентлар сўрови давлат тилида ўтказилади. Давлат тилини билмайдиган респондентлар она тилида ёки эркин равишда танланган мулоқот тилида сўровдан ўтказилиши мумкин.\nРўйхатга олиш варақлари рўйхатга олувчи ходимлар томонидан респондентларнинг сўзлари асосида тўлдирилади.\nАҳолини рўйхатга олишни ўтказиш муддати ичида яшаш (турган) жойида ҳозир бўлмаган ёки вояга етмаган шахслар бўлган респондентлар тўғрисидаги шахсга доир маълумотлар улар уй хўжалигининг вояга етган аъзолари томонидан маълум қилинади. Ўзига нисбатан васийлик ёки ҳомийлик белгиланган шахслар тўғрисидаги шахсга доир маълумотлар уларнинг васийлари ёхуд ҳомийлари томонидан маълум қилинади.\nРеспондент рўйхатга олиш варағидаги саволларга жавоб беришни рад этган тақдирда рўйхатга олиш варағи фуқароларнинг ўзини ўзи бошқариш органларидаги ёки маҳаллий давлат ҳокимияти органларидаги мавжуд маълумотлар асосида тўлдирилади.\nАҳолини рўйхатга олиш дастурида назарда тутилмаган саволлар бўйича шахсга доир маълумотларни йиғиш тақиқланади.


Коронавирусдан вакцинани татбиқ қилишда шошқалоқлик қилишнинг хавфи маълум қилинди\nЮқтирганлар 64518 киши\nВафот этганлар 540 киши\n23:49 / 29.05.2020\nҲозирда бутун дунё бўйлаб ўнлаб тадқиқот лабораториялари томонидан ишлаб чиқилаётган коронавирусдан вакцинани оммавий татбиқ қилишда шошқалоқлик қилиш ярамаслиги, чунки иккиламчи таъсирлар хавфи юқорилиги маълум қилинди.\nБундай фикрни исроиллик иммунолог, профессор Яков Беркун билдирди.\nМутахассиснинг таъкидлашича, замонавий технологиялар вакциналарни ишлаб чиқиш, уларнинг самарали ва хавфсиз эканини текширишга талаб қилинадиган вақтни анча камайтириш имконини беради. Агар аввал вакциналар ўнлаб йиллар давомида ишлаб чиқилиб, текширилган бўлса, ҳозирда бунга ойлар ва саноқли йилларгина кетади.\n“2000-йиллардаги SARS эпидемияси вақтида вакцина тез топилиб, тез ишлаб чиқилган, уни текшириш эса 5 йил давом этган. Ҳозирда технологиялар муддатларни қисқартиришга имкон беради, бироқ қайси вакцина самарали эканини тушуниш учун вақт керак”, деб айтган Беркун.\nУ вакцина татбиқ қилиниши номақбул оқибатларга олиб келишига мисол тариқасида Исроилда 10 йил олдин ротавирусдан эмлаш билан боғлиқ воқеани эслаб ўтган. Ўшанда оғир гастроэнтерит чақирувчи вирусга қарши оммавий равишда эмлаш бошланганда, шифокорлар унинг оғир оқибатларига дуч келишган.\n“Исроилда қўлланиши бошланган илк воситалардан бири минглаб одамларга оммавий тарзда берила бошлаганда, ичак инвагинациясини (ичак беркилиб қолишининг турларидан бири) келтириб чиқаришини кўришган. Тадқиқотлар тугаб, восита одамларга берила бошланган, сўнгра эса уни ишлаб чиқаришдан олишга тўғри келган. Ҳозир ҳам барча шошмоқда, бироқ кейин нима бўлишини билиш жуда муҳимдир”, деб огоҳлантирган мутахассис.\nБу орада Грецияда коронавирусга қарши силдан вакцина БЦЖни қўллаш режалаштирилмоқда. Аниқланишича, ушбу вакцинани олган одамларда респиратор инфекциялар ривожланиши хавфи 5 марта камроқ бўлар экан. Мутахассисларнинг фикрича, ушбу чора коронавирусга чалиниш хавфи гуруҳига кирувчи одамларни ҳимоялашга имкон беради.\n20:09 / 22.10.2020\nЖанубий Кореяда гриппга эмлашдан кейин 28 киши вафот этди\n22:38 / 21.10.2020\nБразилияда Astrazeneca’нинг вакцинаси синовлари иштирокчиси вафот этди\n20:26 / 21.10.2020


Тошкент шаҳри ва Тошкент вилояти онкология шифохоналари ягона муассаса сифатида бирлаштирилади - Daryo\n23:26, 14.06.2021 14084\nМамлакатнинг хорижий давлатлар билан алоқаларида ҳудудлараро ҳамкорликни ривожлантиришга кенг имконият берилмоқда. Жумладан, Тошкент вилоятида Татаристон билан яқин шериклик йўлга қўйилган. Тақдимотда ушбу ҳамкорлик асосида амалга ошириладиган иқтисодий ва инвестициявий лойиҳалар ҳақида маълумот берилди. Президент лойиҳаларни танқидий баҳолаб, ҳамкорликни изчил кенгайтириш зарурлигини таъкидлади.\nДавлат раҳбари бундан бир ой олдин Республика ихтисослаштирилган онкология ва радиология илмий-амалий тиббиёт марказига бориб, бу йўналишдаги шифохоналарда шароитларни яхшилаш бўйича топшириқлар берган эди. Улардан келиб чиқиб, 27 май куни Президентнинг «Аҳолига гематология ва онкология хизматларини кўрсатиш тизимини янада такомиллаштириш тўғрисида»ги қарори қабул қилинди.\nМалакали шифокорлар тайёрлашга қаратилган режалар ҳақида ҳам маълумот берилди. Шу мақсадда Николай Пирогов номидаги Россия тиббиёт университети билан ҳамкорликни кенгайтириш бўйича лойиҳа ишлаб чиқилган. Ҳамкорлик доирасида келгуси икки йилда Ўзбекистон талабаларини Россияга ўқишга юбориш, 2023/2024-ўқув йилидан бошлаб Тошкент шаҳрида Пирогов номидаги университет филиалини очиш режалаштирилган.\nБундан аввал Шавкат Мирзиёев Россия соғлиқни сақлаш вазири Михаил Мурашкони қабул қилгани ҳамда Ўзбекистонда Россия миллий илмий-текшириш тиббиёт университетининг филиали очилиши ҳақида хабар берилганди.\n20:27, 08.10.2021 143214\n20:37, 22.10.2021 129869\n07:34, 17.10.2021 88952\n22:28 Бугун 4943\n17:19, 25.10.2021 81144\n08:14 Бугун 68729\n16:16, 25.10.2021 57152


Абдували Ражабовга табрик » MUZAFFAR.UZ\nАбдували Ражабовга табрик\nХонанда Абдували Ражабовни туғилган куни билан табриклаймиз!\nАктёр, режиссёр ва сўз устаси - Санжар Шодиев постаковкачи-режиссёрлигида тасвирга олинган "Сени ўзим бой қиламан" деб номланган фильмда санъат оламининг шафқатсиз ўйинлари ҳаётий ва ҳаққоний тарзда очиб берилган. Абдували Ражабов мазкур фильмда бош рольни қойилмақом ижро этган. Айниқса, Онаизори ўлим тўшагида ётса-да тўй эгалари уни қўшиқ айтишга мажбур қилишлари юракни эзади. Афсуски, бундай воқеалар шоу-бизнес дунёсида рўй бериб турадиган аччиқ ҳақиқатлардан бири. Санъаткорлар оила аъзоларидан энг яқин кишилари касал бўлиб ётишса ҳам, ўз вазифаларини бажариш учун бемор ҳолида илҳақ бўлиб ётган инсонлари олдиларига ўз вақтида етиб бора олишмаслиги мумкин...\nАбдувалига соғлик, узоқ умр, бахт-саодат тилаймиз! Барча орзулари рўёбга чиқишига тилакдошмиз!\nСени ўзим бой қиламан